
		În urma examinării propunerii legislative privind instituirea Taxei N.A.T.O. în perioada 1 ianuarie 1998 - 31 decembrie 2002, în şedinţa comună  din 18 martie 1998, Comisia pentru apărare, ordine publică şi siguranţă naţională şi Comisia  pentru buget, finanţe şi bănci au hotărât că aceasta nu poate fi acceptată şi propune Plenului Camerei Deputaţilor respingerea pentru următoarele motive:





		Comisiile şi-au însuşit punctul de vedere al Guvernului României, care ne-a fost trimis de Secretarul General al Camerei Deputaţilor cu adresa nr. 321 din 9 martie 1998, în care arată că nu se justifică adoptarea acestei propuneri legislative.





		Dintre motivele arătate  de Guvern, cu care suntem de acord, subliniem următoarele: 





		1. Cheltuielile pentru apărare este firesc să fie acoperite din buget, printr-o dimensionare adecvată a cotei alocate cheltuielilor militare şi nu prin supraimpozitare sau instituirea unui impozit distinct.





		2. În condiţiile actuale, impunerea acestei taxe ar putea avea drept urmare o scădere a interesului populaţiei pentru integrarea României în N.A.T.O., fiind cunoscută reacţia negativă  a acesteia faţă de mărirea  impozitelor.





		3.Comisiile şi-au însuşit observaţia Consiliului Legislativ din care rezultă că obligarea numai a persoanelor angajate, cu carte de muncă, să plătescă o cotă de 1% din câştigul brut realizat lunar, ar conduce  la instituirea Taxei N.A.T.O. doar în sarcina acestora, fiind excluse alte categorii de persoane cum ar fi: patronii, liberii profesionişti, producătorii agricoli etc., ceeace ar contrazice prevederile art.16 (1) şi art.53 (1) şi (2) din Constituţia României.

